廬山
作者：李中
朝代：唐

paragraphs: 控厭潯陽景，崔嵬古及今。
勢雄超地表，翠盛接天心。
湓浦春煙列，星灣晚景沈。
圖經宜細覽，題詠卒難任。
靖節門遙對，庾公樓俯臨。
參差含積雪，隱映見歸禽。
峭拔推雙劒，清虛數二林。
白蓮池宛在，翠輦事難尋。
天近星河冷，龍歸洞穴深。
谷春攢錦繡，石潤疊瓊琳。
玄鶴傳仙拜，青猨伴客吟。
泉通九江遠，雲出幾州陰。
冬有靈湯溢，夏無炎暑侵。
他年如遂隱，五老是知音。